Ρότσντεϊλ ΑΦΚ

Η Ρότσντεϊλ (αγγλ.: Rochdale Association Football Club) είναι επαγγελματικός ποδοσφαιρικός σύλλογος της Αγγλίας.
Εδρεύει στην ομώνυμη κωμόπολη της ευρύτερης περιοχής του Μάντσεστερ και έδρα της είναι το Spotland χωρητικότητας 10.249 θεατών. Όμως ο μέσος όρος των θεατών που παρακολουθούν τους αγώνες του συλλόγου είναι γύρω στους 2.500.

Τα χρώματά της είναι το μπλε και το λευκό και από το 1949 αγωνίζεται με μπλε εμφανίσεις. Μόνο για το 2007-08 που συμπλήρωσε εκατό χρόνια ζωής επανέφερε τις παλιές ριγέ μαυρόασπρες φανέλες με λευκό παντελόνι. Αυτή ήταν η αρχική της εμφάνιση όταν ιδρύθηκε, σε απομίμηση των χρωμάτων της πανίσχυρης τότε Νιούκασλ Γιουνάιτεντ. 

Έμβλημα του συλλόγου είναι το έμβλημα της πόλης του Ρότσντεϊλ σε μπλε κύκλο. Τα παρατσούκλια της είναι: "The Dale", "The pride of Lancashire" (Το καμάρι του Λανκασάιρ).

Ίδρυση 

Η Ρότσντεϊλ ιδρύθηκε το 1907 και αμέσως έγινε δεκτή στο τοπικό πρωτάθλημα του Μάντσεστερ (Manchester League). Όμως, το 1908 εντάχθηκε στην ομοσπονδία του Λανκασάιρ (Lancashire Combination). 

Το 1911 κέρδισε τον τίτλο, αλλά απέτυχε να ενταχθεί στην νεοϊδρυθείσα τρίτη κατηγορία της επαγγελματικής ομοσπονδίας (Football League).

Στη Λίγκα 

Μετά τον Α΄ Παγκόσμιο Πόλεμο η επαγγελματική λίγκα επεκτάθηκε κι άλλο, αλλά η ομάδα απέτυχε πάλι να ενταχθεί σε αυτή. Τελικά το 1921 η Ρότσντεϊλ κατάφερε να συμπεριληφθεί στον βόρειο όμιλο της τρίτης κατηγορίας (Third Division North). 

Έδωσε τον πρώτο επαγγελματικό αγώνα στις 27 Αυγούστου 1921 στην έδρα της και νίκησε την Άκρινγκτον Στάνλεϊ με 6-3. Όμως, στο τέλος της πρώτης αυτής σεζόν τερμάτισε στην τελευταία θέση και έπρεπε να παλέψει για να μείνει στη λίγκα. 

Τα επόμενα χρόνια η Ρότσντεϊλ αγωνίστηκε πάντα στις μικρές κατηγορίες της Αγγλίας.

Νεότερα χρόνια 

Η μεγαλύτερη επιτυχία της Ρότσντεϊλ ήταν η παρουσία της στο τελικό του Λιγκ Καπ Αγγλίας το 1962, στον οποίο ηττήθηκε από τη Νόριτς Σίτι. Είναι η μοναδική ομάδα από την τέταρτη κατηγορία, που κατάφερε να παίξει σε τελικό μεγάλης διοργάνωσης στην Αγγλία.

Από το 1974 η ομάδα αγωνίζεται στην χαμηλότερη κατηγορία της Λίγκας, στην παλιά 4th Division που είναι η σημερινή League Two. Πρόκειται για ρεκόρ παραμονής στην τελευταία κατηγορία, γι’ αυτό μερικοί την αποκαλούν σκωπτικά "Rochdale Division".

Στο τέλος της καριέρας του αγωνίστηκε στη Ρότσντεϊλ ο Τέρι Όουεν, πατέρας του Άγγλου διεθνή Μάικλ Όουεν. Έπαιξε τη διετία 1977-79. Σε 82 ματς σημείωσε 21 γκολ και ήταν ο αγαπημένος παίκτης της εξέδρας.

Το 1980 η Ρότσντεϊλ κινδύνεψε να εκδιωχθεί από τη Λίγκα αλλά σώθηκε για μία ψήφο! Κινδύνεψε επίσης τη σεζόν 2003-04, αν και είχαν προηγηθεί δύο καλές χρονιές, στις οποίες τερμάτισε όγδοη και πέμπτη αντίστοιχα. Μάλιστα συμμετείχε στους αγώνες κατάταξης για την άνοδο αλλά δεν τα κατάφερε.

Την επόμενη χρονιά πέτυχε άλλη μια διάκριση, φθάνοντας ως τον 5ο γύρο του Κυπέλλου Αγγλίας αποκλείοντας μεταξύ άλλων τις Πρέστον Νορθ Εντ και Κόβεντρι Σίτι.

Από το Δεκέμβριο του 2006 στο τιμόνι της ομάδας είναι ο Κιθ Χιλ, γέννημα θρέμμα της πόλης, που μέχρι τότε ήταν υπεύθυνος στα τμήματα υποδομής. Προχώρησε σε ανανέωση και αφού πέτυχε την πρώτη χρονιά να τερματίσει την ομάδα στην 9η θέση, το 2007-08 πέτυχε τη συμμετοχή της στους αγώνες κατάταξης για την άνοδο, χωρίς όμως επιτυχία. Τη σεζόν 2008-09 η ομάδα έφτασε για δεύτερη συνεχή χρονιά στα πλέι οφ, χωρίς πάλι αντίκρυσμα. Η μεγάλη ώρα του συλλόγου έφτασε το 2009-10, όταν η ομάδα μέσα από τους αγώνες κατάταξης κέρδισε την άνοδο στην Φούτμπολ Λιγκ Ουάν. Το τέλος της σεζόν 2011-12 βρήκε την ομάδα να υποβιβάζεται μετά από δύο αγωνιστικές περιόδους, όμως δύο χρόνια αργότερα, τη σεζόν 2013-14 η Ρότσντεϊλ επανήλθε στην Φούτμπολ Λιγκ Ουάν.

Γήπεδο 
Η Ροτσντέιλ αγωνίζεται στο Σπότλαντ (Spotland) που έχει χωρητικότητα 10.249 θεατών. 

Το γήπεδο χτίστηκε το 1920 αλλά από το 1988 ανήκει επίσης στο δήμο της πόλης και στους Rochdale Hornets (ομάδα ράγκμπι).

Εξωτερικοί σύνδεσμοι 

 Επίσημη ιστοσελίδα
 Rochdale at Historicalkits.co.uk

Ρότσντεϊλ
Ρότσντεϊλ
Ποδοσφαιρικές ομάδες Αγγλίας
 
Ιδρύσεις ποδοσφαιρικών ομάδων το 1907